**A**

**Pro Silva Hungaria**

**kitüntetési szabályzata**

1. A Pro Silva Hungaria az Emlékérem alapításával emléket állít Roth Gyula professzornak, erdőmérnöknek, az Erdőművelési Tanszék egykori tanszékvezetőjének, az erdőművelés megújításában, az erdészeti tudományok és az erdészeti szakirodalom fejlesztésében, a folyamatos borítást biztosító erdőgazdálkodás megalapozása terén szerzett elévülhetetlen érdemeiért.
2. Roth Gyula Emlékérem kitüntetésben részesülhetnek azon élő, természetes személyek, akik a névadó szellemiségéhez méltó kiemelkedő munkásságot folytattak a folyamatos erdőborítást biztosító gazdálkodás területén, kiemelkedő szellemi és gyakorlati tevékenységükkel nagyban hozzájárultak a hazánkban és a Kárpát-medencei magyarlakta területein a Pro Silva alapelvek szerinti gazdálkodás, az örökerdő-gazdálkodás és az erdőgazdálkodás természetközeliségének fejlesztéséhez.
3. A kitüntetést a Pro Silva Hungaria **Elnökség**e adományozza.
4. Kitüntetésben részesíthetők száma évente legfeljebb 1 fő (külföldi személy is), csakis megfelelő teljesítmény esetén. Tehát nem kötelező minden évben díjat adományozni, ha nincs arra érdemes személy.
5. A kitüntetési javaslatok bekérését és kezelését az Elnökség intézi. Az elnök javaslattételi felhívásában a beküldésre olyan határidőt és címet szab meg, hogy a javaslatok alapos elkészítésére és egyeztetésére legalább 30 nap álljon rendelkezésre.
6. Kitüntetési javaslat tételére jogosultak: a Pro Silva Hungaria tagjai.
7. Az Elnökség csak azokat a javaslatokat veheti figyelembe, amelyek a megjelölt határnap 24:00 óráig elektronikus úton bizonyíthatóan beérkeztek az Elnökség által meghatározott címre.
8. Az Elnökség a beérkezett javaslatokat formai szempontból megvizsgálja, majd minősíti. A minősítés e Szabályzat I. 15. pontjában megfogalmazott szempontok szerint történik (tartalmilag megalapozott, formailag kidolgozott javaslat, valamint a jelölt ismert életútja).
9. A kitüntetés adományozásához az Elnökség minősített kétharmados többségének támogató szavazata szükséges. Szavazni csak személyesen lehet, a távollevők írásban nem szavazhatnak. A szavazás titkosan, szavazólapon történik.
10. Az Elnökség választott tagja mandátuma alatt egyesületi kitüntetésre nem jelölhető. Ugyanazon személy részére az emlékérem csak egyszer adományozható.
11. Attól a személytől, aki méltatlanná válik a kitüntetés viselésére, a kitüntetést vissza kell vonni. A visszavonásra, az adományozásra vonatkozó szabályok betartásával, az Elnökség előterjesztése alapján a **Közgyűlés** jogosult.
12. Az emlékérem egyik oldalán Roth Gyula domborművű arcképe látható “PRO SILVA HUNGARIA ROTH GYULA EMLÉKÉREM 1873-1961” körfelirattal, a másik oldalon “A folyamatos erdőborítást fenntartó erdőgazdálkodásért” felirattal. Az emlékérem arckép feletti peremére a kitüntetett neve és az adományozás évszáma kerül.
13. Az adományozás indokait nyilvánosságra kell hozni. A kitüntetett arcképét és méltatását az Erdészeti Lapokban meg kell jelentetni. A kitüntetettekről a Pro Silva Hungaria nyilvántartást vezet.
14. A Roth Gyula Emlékérem átadására az OEE által évenként megrendezendő vándorgyűlésen kerül sor.
15. A Roth Gyula Emlékérem adományozásának feltételül szolgáló szempontok
16. A folyamatos borítást biztosító erdőgazdálkodás területén kifejtett önálló kiemelkedő szakmai (gyakorlati, tudományos, gazdasági, műszaki stb.) tevékenység:
17. Minden olyan erdőművelési, ökológiai, természetvédelmi, műszaki, közgazdasági eredmény, amely a folyamatos borítást biztosító erdőgazdálkodást előbbre viszi és létezéséről széles szakmai köröknek ismerete van.
18. Kiemelkedő szakmai gyakorlati tevékenység a folyamatos borítást biztosító erdőgazdálkodás bevezetése és az integrált erdőgazdálkodás megvalósítása területén.
19. Ezen eredményeknek bemutatása már megtörtént:

* egyesületi lapokban, tudományos közleményekben, szakmai kiadványokban az írott és elektronikus sajtóban,
* szakmai rendezvények keretében megtartott előadások során, vagy oktatási intézményekben.

1. **Elismerő oklevél**

A Pro Silva Hungaria **Elnöksége** elismerő oklevelet adományozhat minden olyan tagjának, vagy tagsággal nem rendelkező magánszemélynek, illetve jogi személynek, aki tevékenységével elősegíteti a PRO SILVA-szemlélet hazai vagy nemzetközi terjesztését, vagy saját területén mintaértékű PRO SILVA-szemléletű tevékenységet folytat.

1. **Örökös tiszteletbeli elnök**

A Pro Silva Hungaria „**örökös tiszteletbeli elnök**” címet adományozhat annak a magyar állampolgárnak, aki legalább 2 ciklusban megszakítás nélkül volt a szervezet elnöke és akinek munkássága elismeréseként az Elnökség javaslatára a **Közgyűlés** ezt a címet adományozza. A cím adományozásához a Közgyűlés 50 % +1 fő szavazata szükséges. Az örökös tiszteletbeli elnök nem köteles tagdíjat fizetni. A Pro Silva Hungaria Egyesületben az Örökös Tiszteletbeli Elnök címet egyidejűleg csak egy fő viselheti.

1. **Tiszteletbeli tag**

Tiszteletbeli tag lehet az a külföldi, vagy magyar állampolgár, akinek a munkássága elismeréseként az **Elnökség** ezt a címet adományozza. Az örökös tag nem köteles tagdíjat fizetni. A cím posthumus is adományozható.

E Szabályzatot a Pro Silva Hungaria Közgyűlése a 2024. május …….-én elfogadta.

Budapest, …………………..

|  |  |
| --- | --- |
|  | ……………………………elnök |